เลื่อนตรวจสอบสิทธิ์ผู้ผ่านเกณฑ์ได้สวัสดิการแห่งรัฐรอบใหม่ จาก 1 มีนาคมเป็น 1 เมษายนนี้
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวในรายการ “คุยเรื่องบ้าน คุยเรื่องเมือง คุยทุกเรื่องกับรัฐมนตรี” ทางสถานีวิทยกระจายเสียงแห่งประเทศไทย ถึงการประกาศผลโครงการลงทะเบียนเพื่อสวัสดิการแห่งรัฐรอบใหม่ 2565 ย้ำไม่ใช่เป็นการประกาศรายชื่อรวมแต่เป็นการเปิดให้แต่ละคนเข้าไปตรวจสอบสิทธิ์ตนเอง ไม่มีใครสามารถตรวจสอบแทนได้ จึงขออย่าหลงเชื่อหากใครมาบอกจะตรวจสอบสิทธิ์แทนให้ ส่วนกรณีเดิมตั้งเป้าจะเริ่มจ่ายเงินในโครงการ เริ่ม 1 มีนาคมนี้ ต้องขอเลื่อนออกไปก่อน เนื่องจากการตรวจสอบคุณสมบัติครั้งนี้มีการปรับเกณฑ์พิจารณารายได้ใหม่ให้รอบครอบขึ้น จากเดิมเป็นรายบุคคล เปลี่ยนเป็นการคำนวณรายได้ต่อครัวเรือนหารเฉลี่ยจำนวนสมาชิกในครอบครัวทั้งหมด และต้องนำทรัพย์สินอื่นมาคำนวณด้วย เช่น รถยนต์ บัญชีเงินฝาก เป็นต้น ต้องผ่านการกรองจาก 46 หน่วยงาน จึงต้องใช้เวลาในการตรวจสอบอย่างมากในการตรวจสอบผู้ลงทะเบียน 14-19 ล้านคน ทั้งนี้ พร้อมนำเรื่องเสนอต่อ ครม.วันอังคารที่จะถึงนี้ จากนั้นจึงจะทราบ Timeline ที่ชัดเจน คาดจะเริ่มจ่ายเงินในโครงการได้วันที่ 1 เมษายน 2566นายอาคม เติมพิทยาไพสิฐ ย้ำว่า การเลื่อนกำหนดเวลานี้ไม่กระทบผู้มีสิทธิ์บัตรสวัสดิการแห่งรัฐเดิม ยังสามารถใช้สิทธิ์ได้ปกติจนกว่าจะมีการประกาศตัดสิทธิ์ แต่สิ่งที่อาจกระทบเล็กน้อยคือ สิ่งที่จะเติมในอนาคตเรื่องปรับปรุงค่าเดินทางรถไฟฟ้า จากเดิมที่ใช้บัตรสวัสดิการแห่งรัฐแตะที่ช่องทางเข้าได้ทันที แต่ต่อไปจะเปลี่ยนเป็นใช้บัตรประชาชน ติดต่อเจ้าหน้าที่เพื่อรับชิปสำหรับการเดินทางซึ่งอาจต้องเสียเวลาเล็กน้อย